DECIZIA COMISIEI
din 5 august 2009
de modificare a Deciziei 2003/467/CE în ceea ce privește declararea anumitor state membre și regiuni ale acestora ca fiind oficial indemne de bruceloza bovină
[notificată cu numărul C(2009) 6086]
(Text cu relevanță pentru SEE)
(2009/600/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special anexa A punctul II.7,
întrucât:
(1)
Directiva 64/432/CEE prevede că un stat membru sau o parte a unui stat membru poate fi declarată oficial indemnă de bruceloză bovină în ceea ce privește cirezile de bovine, sub rezerva respectării anumitor condiții prevăzute de directiva menționată anterior.
(2)
Listele statelor membre și ale regiunilor acestora declarate ca fiind indemne de bruceloza bovină sunt menționate în Decizia 2003/467/CE a Comisiei din 23 iunie 2003 de stabilire a statutului oficial de indemne de tuberculoză, bruceloză și leucoză enzootică bovină pentru efectivele de bovine din anumite state membre și regiuni din state membre (2).
(3)
Irlanda și Polonia au prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește întregul lor teritoriu pentru ca aceste state membre să poată fi considerate state membre oficial indemne de bruceloză bovină.
(4)
După evaluarea documentelor prezentate de Irlanda și Polonia, întregul teritoriu al acestor state membre ar trebui recunoscut ca fiind oficial indemn de bruceloză bovină.
(5)
Portugalia a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește insulele Faial și Santa Maria din regiunea autonomă Azore pentru ca aceste insule să poată fi considerate regiuni ale Portugaliei oficial indemne de bruceloză bovină.
(6)
În plus, Spania a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește provinciile Santa Cruz de Tenerife și Las Palmas din Spania pentru ca aceste provincii să poată fi considerate regiuni ale Spaniei oficial indemne de bruceloză bovină.
(7)
După evaluarea documentelor prezentate de Portugalia și Spania, insulele și provinciile în cauză ar trebui recunoscute ca fiind regiuni oficial indemne de bruceloză bovină ale acestor state membre.
(8)
Prin urmare, Decizia 2003/467/CE ar trebui modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa II la Decizia 2003/467/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 5 august 2009.